Gjykata e Elbasanit lë në arrest dy rusët dhe ukrainasin e kapur në Gramsh
Prokuroria: Ka dyshime të bazuara në prova se ata kanë ardhur në Shqipëri me mision, të rekrutuar nga shërbimet inteligjente ruse 
Të ndaluar të shtunën pranë ish Uzinës së armëve në Gramsh, e cila është jashtë funksionit, dy rusët Mikhail Zorin, Svetlana Timofleeva dhe ukrainasi Fedir Alpatov, u paraqitën sot para Gjykatës së Elbasanit për vlerësimin e masës së sigurisë. Ndërsa ukrainasi Alpatov, mbrohej nga një avokat i zgjedhur nga familja, dy rusët, u përfaqësuan nga avokatë të caktuar nga gjykata. Prokuroria e Elbasanit thotë se “nga pyetja e tyre deri në këtë fazë të hetimit ka rezultuar baza e arsyeshme e të dhënave që krijon dyshimin e bazuar në prova se kanë ardhur në Shqipëri, me mision, të rekrutuar nga shërbimet inteligjente ruse". Për këtë arsye prokurori ka urdhëruar që aktet e hetimit të konsiderohen sekret. Megjithatë, sipas këtyre akteve, mësohet që 23 vjeçari rus, Zorin, student në Republikën Çeke, të ketë pranuar se është ngarkuar nga shërbimet inteligjente ruse për të fotografuar objekte ushtarake dhe të infrastrukturës kritike. Në ato që prokuroria i cilëson si “pajisje speciale elektronike të fotografimit” mësohet se janë gjetur dhe imazhe të disa veprave hidroenergjitike të vendit. Dy të tjerët, ukrainasi Alpatov dhe rusja Timofleeva, kanë mohuar të jenë pjesë e shërbimeve të huaja inteligjente, dhe se kishin ardhur në Shqipëri për turizëm. 33 vjeçarja Timofleeva, e cila është spostuar me banim në Gjerogji, pas konfliktit në Ukrainë, është një blogere, e njohur për foto nga objekte ushtarake, ndonëse me siguri të lartë. Në vitin 2012, fotografitë e saj nga brenda një fabrike raketash në afërsi të Moskës, patën jehonë jo të vogël. Arrestimi i tyre u konsiderua i ligjshëm nga Gjykata e cila pranoi kërkesën e Prokurorisë duke konfirmuar masën e arrestit ndaj të treve. Avokatët nga ana e tyre kishin kërkuar një masë më të lehtë dhe ndjekjen e tyre në gjendje të lirë